Številka: 0611 - 22/2020/12

Datum: 2. 3. 2020

Na podlagi 43. b člena Zakona o sistemu plač v javnem sektorju[[1]](#footnote-1) (v nadaljevanju: ZSPJS), izdaja inšpektorica za sistem javnih uslužbencev, v postopku inšpekcijskega nadzora v Madžarski samoupravni narodnostni skupnosti Občine Lendava, Mlinska ulica 6a, 9220 Lendava, ki jo zastopa predsednica Sveta █, naslednji

**Z A P I S N I K**

**o inšpekcijskem nadzoru**

Inšpektorica za sistem javnih uslužbencev, Mihelca Gajšek, univ. dipl. prav., inšpektorica višja svetnica (v nadaljevanju: inšpektorica), je v Madžarski samoupravni narodnostni skupnosti Občine Lendava (v nadaljevanju: MSNSOL) opravila inšpekcijski nadzor na podlagi določb ZSPJS.

Inšpekcijski nadzor je inšpektorica opravila dne 21. 2. 2020, na sedežu Inšpektorata za javni sektor, Tržaška cesta 21, Ljubljana.

Inšpektorica je opravila nadzor na podlagi dokumentacije in pisnih pojasnil, prejetih s strani MSNSOL dne 6. 2., 14. 2. ,18. 2. in 21. 2. 2020.

Inšpektorica je pripravila osnutek zapisnika o inšpekcijskem nadzoru, št. 0611 – 22/2020/10 z dne 24. 2. 2020, ter ga dne 24. 2. 2020 posredovala predsednici Sveta MSNSOL █, s predlogom, da v roku treh dni od prejema osnutka zapisnika posreduje morebitne pripombe. MSNSOL je bila s tem dana možnost podati pripombe na osnutek zapisnika oziroma podati pripombe na ugotovitve inšpektorice za sistem javnih uslužbencev. MSNSOL pripomb na osnutek zapisnika ni podala.

**I Razlog inšpekcijskega nadzora**

Inšpektorat za javni sektor je v načrtu dela za leto 2020 med sistemske nadzore vključil tudi sistemski inšpekcijski nadzor nad pravilnostjo določitve in izplačila položajnega dodatka (C010) zaposlenim v MSNSOL v letu 2019.

**II Ugotovitve inšpektorice**

MSNSOL je bila ustanovljena leta 1985, dne 24. 10. 2016 je bil na podlagi 6. člena Zakona o samoupravnih narodnih skupnostih sprejet Statut Madžarske samoupravne narodne skupnosti občine Lendava. MSNSOL deluje na podlagi 64. člena Ustave Republike Slovenije in 6. člena Zakona o samoupravnih narodnih skupnosti. MSNSOL je oseba javnega prava, organizirana na nivoju Občine Lendava.

Odgovorna oseba MSNSOL je predsednica Sveta █, ki opravlja funkcijo nepoklicno (od 22. 10. 2014 dalje).

Inšpektorica je v okviru inšpekcijskega nadzora opravila sistemski inšpekcijski nadzor nad pravilnostjo določitve in izplačila položajnega dodatka (C010) javni uslužbenki █v letu 2019.

V času inšpekcijskega nadzora so v MSNSOL zaposleni trije javni uslužbenci.

1. Normativna podlaga

Položajni dodatek je določen v 24. členu ZSPJS kot del plače, ki pripada javnemu uslužbencu, ki izvršuje pooblastila v zvezi z vodenjem, usklajevanjem in izvajanjem dela kot vodja notranje organizacijske enote, vrednotenje teh nalog pa ni vključeno v osnovno plačo delovnega mesta. Višina položajnega dodatka po ZSPJS znaša najmanj 5 % (do 10 zaposlenih zaposlenih v notranji organizacijski enoti) in največ 12 % osnovne plače (41 ali več zaposlenih v notranji organizacijski enoti). Kriterije za določitev višine položajnega dodatka določa Uredba o kriterijih za določitev višine položajnega dodatka za javne uslužbence[[2]](#footnote-2) (v nadaljevanju: uredba o določitvi položajnega dodatka).

Uredba o določitvi položajnega dodatka v 3. členu določa, da položajni dodatek pripada javnemu uslužbencu, ki izvršuje pooblastila v zvezi z vodenjem, usklajevanjem in izvajanjem dela kot vodja notranje organizacijske enote, vrednotenje teh nalog pa ni vključeno v osnovno plačo delovnega mesta. Kot notranja organizacijska enota se šteje enota, ki je tako določena z zakonom, podzakonskim aktom ali drugim aktom delodajalca in v kateri se izvršujejo naloge v zaključenem procesu dela oziroma na zaključenem delovnem področju. Javnemu uslužbencu pripada položajni dodatek v primeru, ko je v posamezni notranji organizacijski enoti na sistemiziranih delovnih mestih zaposlenih najmanj pet javnih uslužbencev, vključno z javnim uslužbencem, ki izvršuje pooblastila v zvezi z vodenjem, usklajevanjem in izvajanjem dela v notranji organizacijski enoti. Ne glede na prej navedeno, pa v primeru da gre za delovna mesta v plačni skupini J, pripada javnim uslužbencem položajni dodatek tudi, če je v notranji organizacijski enoti na sistemiziranih delovnih mestih zaposlenih manj kot pet javnih uslužbencev, vendar ne manj kot trije javni uslužbenci, vključno z javnim uslužbencem, ki izvršuje pooblastila v zvezi z vodenjem, usklajevanjem in izvajanjem dela v notranji organizacijski enoti.

Uredba o enotni metodologiji in obrazcih za obračun in izplačilo plač v javnem sektorju[[3]](#footnote-3) v 3. členu določa način izračuna položajnega dodatka:

|  |  |  |
| --- | --- | --- |
| Šifra | Vrsta izplačila | Način izračuna |
| C010 | položajni dodatek | Osnovna plača FJU x faktor (faktorji so 0,05 oz. 0,08 oz. 0,10 oz. 0,12) |

2. Javna uslužbenka █

Javna uslužbenka je sklenila pogodbo o zaposlitvi za nedoločen čas, za opravlje dela na delovnem mestu strokovni sodelavec za pravne zadeve, z dne 7. 7. 2008, javni uslužbenki je bil določen položajni dodatek v višini 10 % osnovne plače. Zaradi prehoda na nov plačni sistem po določbah ZSPJS je sklenila aneks k pogodbi o zaposlitvi, z dne 1. 8. 2008, o uvrstitvi delovnega mesta strokovni sodelavec VII/2, šifra DM J017137, v 33. plačni razred, javni uslužbenki je bil določen položajni dodatek v višini 9 %. Zaradi napredovanja javne uslužbenke v 35. plačni razred z dnem 1. 4 . 2014 in v 37. plačni razred z dnem 1. 4. 2018, s pravico do izplačila plače s 1. 12. 2018, je javna uslužbenka sklenila še aneks št. 2 k pogodbi o zaposlitvi z dne 14. 3. 2014 in aneks št. 1 k pogodbi o zaposlitvi z dne 9. 3. 2018. Zaradi uveljavitve Aneksa št. 4 h kolektivni pogodbi za državno upravo, uprave pravosodnih organov in uprave samoupravnih lokalnih skupnosti – tarifni del [[4]](#footnote-4) je javna uslužbenka sklenila aneks št. AN 03/2019 z dne 17. 1. 2019, s katerim ji je na novo določena plača v višini 39. plačnega razreda (od 1. 11. 2019 dalje).

Javna uslužbenka je s sklepom predsednice Sveta MSNSOL █ z dne 25. 10. 2016, pooblaščena za vodenje urada do preklica (pred tem je bila pooblaščena za vodenje s sklepom predsednika Sveta MSNSOL █z dne 5. 7. 2007).

Iz plačilnih list javne uslužbenke za leto 2019 izhaja, da je bil javni uslužbenki izplačan položajni dodatek v višini 9 % osnovne plače.

2. 1. Ugotovitve in ukrepi inšpektorice

Statut MSNSOL, z dne 24. 10. 2016, v 29. členu določa, da MSNSOL pri delu pomaga Urad, ki opravlja za skupnost in njene organe opravlja strokovne, administrativne, tehnične in druge naloge, da ima urad vodjo, ki ga imenuje predsednik ter da pravilnike v zvezi z delovanjem urada sprejema predsednik.

Pravilnik o notranji organizaciji in sistemizaciji delovnih mest v MSNSOL z dne 25. 4. 2007, v 2. členu določa da Urad MSNSOL opravlja strokovne, administrativne tehnične in ostale naloge, da predsednik Sveta pooblasti redno zaposlenega delavca za dela in naloge vodenja urada in da le-ta vodenje urada opravlja poleg svojih osnovnih del in nalog, opredeljenih v katalogu. V nadaljevanju so v 3. členu določena dela in naloge delavca, ki je pooblaščen za vodenje Urada in sicer: vodenje in organiziranje dela oziroma poslovanja urada, skrb za zakonito, učinkovito in smotrno opravljanje dela v uradu, koordiniranje sprejetih sklepov Sveta MSNSOL in skrb za izvajanje le-teh.

Za vodenje Urada je bila s sklepom predsednika Sveta MSNSOL z dne 8. 5 2007 in s sklepom predsednice Sveta MSNSOL z dne 25. 10. 2016, pooblaščena javna uslužbenka █.

Inšpektorica ugotavlja da je javni uslužbenki █ od 1. 11. 2010 dalje nepravilno določen in izplačan položajni dodatek v višini 9 % osnovne plače (od pričetka uporabe Uredbe o kriterijih za določitev višine položajnega dodatka za javne uslužbence, Uradni list RS, št. 85/10)[[5]](#footnote-5). Ob upoštevanju prve alineje 4. odstavka 3. člena Uredbe o kriterijih za določitev višine položajnega dodatka je javna uslužbenka upravičena do položajnega dodatka v višini 5 % osnovne plače, saj so v MSNSOL zaposleni 3 javni uslužbenci, vključno z javno uslužbenko █, ki po sklepu predsednice Sveta MSNSOL vodi Urad.

Upoštevajoč sodbo Vrhovnega sodišča, RS št. VIII Ips 256 z dne 20. 12. 2016, in pojasnila Ministrstva za javno upravo, št. 0100-219/2017/1 z dne 4. 4. 2017, napačna določitev plače v pogodbi o zaposlitvi ne predstavlja ničnost le-te v smislu 86. in 87. člena Obligacijskega zakonika (Uradni list RS, št. 97/07-UPB, 64/16 – odl. US in 20/18 – OROZ631), temveč gre za nezakonitost, ki ima za posledico, da se javnemu uslužbencu za naprej v pogodbi o zaposlitvi določi pravilna plača in da se mu za naprej tudi izplačuje pravilna plača, kar pomeni, da vračila preveč izplačanih plač v tem primeru ni.

Na podlagi 43.č člena ZSPJS inšpektorica predsednici Sveta MSNSOL odreja:

* da javni uslužbenki izplača plačo v skladu s predpisi ne glede na pogodbo o zaposlitvi, odločbo ali sklep skladno s petim odstavkom 3. člena ZSPJS (izplača položajni dodatek v višini 5 % osnovne plače),
* da javni uslužbenki izda individualni akt v katerem ji bo določil pravice v obsegu, kot so določene z ZSPJS in na njegovi podlagi izdanih izvršilnih predpisov ter kolektivnih pogodb in splošnih aktov delodajalca (javni uslužbenki na novo določi višino položajnega dodatka, v skladu z Uredbo o kriterijih za določitev višine položajnega dodatka).

**III Odrejeni ukrepi inšpektorice**

Na podlagi 43.č člena ZSPJS inšpektorica predsednici Sveta MSNSOL odreja:

* da javni uslužbenki izplača plačo v skladu s predpisi ne glede na pogodbo o zaposlitvi, odločbo ali sklep skladno s petim odstavkom 3. člena ZSPJS (izplača položajni dodatek v višini 5 % osnovne plače),
* da javni uslužbenki izda individualni akt v katerem ji bo določil pravice v obsegu, kot so določene z ZSPJS in na njegovi podlagi izdanih izvršilnih predpisov ter kolektivnih pogodb in splošnih aktov delodajalca (javni uslužbenki na novo določi višino položajnega dodatka, v skladu z Uredbo o kriterijih za določitev višine položajnega dodatka),
* da Inšpektoratu za javni sektor posreduje poročilo in dokazila o izvedenih ukrepih v 30 dneh od prejema tega zapisnika.

**Opozorilo inšpektorice**

Inšpektorica opozarja odgovorno osebo:

* da se za nespoštovanje odrejenih ukrepov inšpektorja odgovorna oseba kaznuje za prekršek z globo 500 eurov, ki se lahko izreče večkrat zaporedoma (druga alinea prvega odstavka 44. člena ZSPJS);
* da je skladno s 145. členom Zakona o kazenskem postopku Inšpektorat za javni sektor dolžan naznaniti kaznivo dejanje zlorabe uradnega položaja ali uradnih pravic (257. člen Kazenskega zakonika), oškodovanja javnih sredstev (257a. člen Kazenskega zakonika), nevestnega dela v službi (258. člen Kazenskega zakonika) in druga kazniva dejanja, za katera se storilec preganja po uradni dolžnosti, če je o njih obveščen ali kako drugače zve zanje.

**Pouk o pravnem sredstvu:**

Predsednica Sveta MSNSOL lahko poda ugovor v roku osmih dni po vročitvi zapisnika. Pisni ugovor se lahko vloži neposredno pri Inšpektoratu za javni sektor, Tržaška 21, 1000 Ljubljana ali pošlje priporočeno po pošti, lahko pa se poda tudi ustno na zapisnik.

Na podlagi 23. člena Zakona o upravnih taksah[[6]](#footnote-6) za ugovor zoper ta zapisnik ni potrebno plačati upravne takse.

**Mihelca Gajšek, univ. dipl. prav.**

**Inšpektorica višja svetnica**

**Inšpektorica za sistem javnih uslužbencev**

Vročiti:

### Madžarska samoupravna narodna skupnost Občine Lendava, █predsednica Sveta, Mlinska ulica 6/a, p.p. 97, 9220 Lendava, osebno po ZUP-u,

* Ministrstvo za javno upravo, kabinet ministra, [gp.mju@gov.si](mailto:gp.mju@gov.si), po e-pošti.

1. Uradni list RS, št. 108/09 – UPB, 13/10, 59/10, 85/10, 107/10, 35/11, 40/12 – ZUJF, 46/13, 50/14, 82/15, 67/17 in 84/18. [↑](#footnote-ref-1)
2. Uradni list RS, št. [85/10](http://www.uradni-list.si/1/objava.jsp?sop=2010-01-4645). [↑](#footnote-ref-2)
3. Uradni list RS, št. [14/09](http://www.uradni-list.si/1/objava.jsp?sop=2009-01-0487), [23/09](http://www.uradni-list.si/1/objava.jsp?sop=2009-01-0979), [48/09](http://www.uradni-list.si/1/objava.jsp?sop=2009-01-2423), [113/09](http://www.uradni-list.si/1/objava.jsp?sop=2009-01-5149), [25/10](http://www.uradni-list.si/1/objava.jsp?sop=2010-01-1096), [67/10](http://www.uradni-list.si/1/objava.jsp?sop=2010-01-3703), [105/10](http://www.uradni-list.si/1/objava.jsp?sop=2010-01-5472), [45/12](http://www.uradni-list.si/1/objava.jsp?sop=2012-01-1922), [24/13](http://www.uradni-list.si/1/objava.jsp?sop=2013-01-0868), [51/13](http://www.uradni-list.si/1/objava.jsp?sop=2013-01-1975), [12/14](http://www.uradni-list.si/1/objava.jsp?sop=2014-01-0354), [24/14](http://www.uradni-list.si/1/objava.jsp?sop=2014-01-0957), [52/14](http://www.uradni-list.si/1/objava.jsp?sop=2014-01-2339), [59/14](http://www.uradni-list.si/1/objava.jsp?sop=2014-01-2608), [24/15](http://www.uradni-list.si/1/objava.jsp?sop=2015-01-1063), [3/16](http://www.uradni-list.si/1/objava.jsp?sop=2016-01-0139), [70/16](http://www.uradni-list.si/1/objava.jsp?sop=2016-01-2985), [14/17](http://www.uradni-list.si/1/objava.jsp?sop=2017-01-0674), [68/17](http://www.uradni-list.si/1/objava.jsp?sop=2017-01-3257), [6/19](http://www.uradni-list.si/1/objava.jsp?sop=2019-01-0175), [51/19](http://www.uradni-list.si/1/objava.jsp?sop=2019-01-2401), [59/19](http://www.uradni-list.si/1/objava.jsp?sop=2019-01-2670) in [78/19](http://www.uradni-list.si/1/objava.jsp?sop=2019-01-3498). [↑](#footnote-ref-3)
4. Uradni list RS, št. 80/18. [↑](#footnote-ref-4)
5. V času inšpekcijskega nadzora je v MSNSOL sistemiziranih 5 delovnih mest: strokovni sodelavec VII/2 (II) za splošne zadeve, šifra DM J017137, strokovni sodelavec VII/2 (II) za pravne zadeve, šifra DM J017137, strokovni sodelavec VII/2 (II) za družbene zadeve, šifra DM J017137, poslovni sekretar VII/2, šifra DM J027006 in administrator V, šifra DM J025002, iz evidence o dejanski zasedenosti delovnih mest, od 1. 1. 2019 do 31. 12. 2019, pa izhaja da so zasedena 3 delovna mesta: strokovni sodelavec VII/2 (II) za splošne zadeve, šifra DM J017137, strokovni sodelavec VII/2 (II) za pravne zadeve, šifra DM J017137, in poslovni sekretar VII/2, šifra DM J027006. [↑](#footnote-ref-5)
6. Uradni list RS, št. 106/10 – ZUT-UPB5. [↑](#footnote-ref-6)